
DUMHETE 


Dumhete un närrishe kehpers halde 
de weld om geh. Won es net war fer 
bissel gshpaz alsemol dehte die leut 
yo so sover ware os essich. 

Mencht fun de ieut misse schoffe 
fer en leve. Awer sie welle gewehn- 
lich net immer schoffe. Sie welle aw 
alsemol bissel tseit have fer sich sel- 
vert. Un ich wehs aw os sie hen. 
Fer sell hav ich des gleh buch gshrive. 

Mei Lieve Leut: Won ihr blo sin 
un fiele os won ihr der grebs gonk 
nunner gengte, huckt euch yusht hie 
fer por menutte un lese des gleh buch. 
No fiele ihr besser. 

EN GUTER “GEISHT’’ 


Wie ich en buh war un war noch 
dehehm is emol eh dag en liniment 
mon ons haus kumme. Er war en alder 
mon. 


Ich war draus im welshkern heisel 
om welshkern aus mache. Die gleh 
rutzich Eva Shtink war drin in de kich 
bei meine mem. Wie der liniment 
mon kumme is hot mei mem sie naus 
gshickt fer mihr tzu sahe ich set nei 
kumme. Ich bin nei gonge. 


Wie ich nei kumme bin hot der lini- 
ment mon in de kich uf em shtul 
shuckt und hot sei satchel uf ghotte. 
Er hot alle sotte liniment ghot— 
grienes, rodes, brownes, geles, 
“ schwartses un weises. Es weis lini- 
ment, mei lieve leut, war fun dem 
“harschinggeisht” liniment was em so 
die nahs nuf geht un macht em tzingle 
os won mihr der shimme dans deht 
im ice haus. On so’ne buttel hav ich 
geroche. No hav ich der shtupper druf 
un hab die buttel in sei satchel gelekt. 
Die buttel is gfolle und der hals is 
ob gebroche. Ich sahg euch des hot 
awer geluderd. 


Der liniment mon hot sei tzung iv- 
vertsverrich im maul ghotte. Er hot 
net recht schwetze kenne. Wie er 
des geroche hot-—-der is awer erscht 
aw gonge. 


“Wat hot du don de macht? Thbring 
dopper fer en emer un en Jumbe! Deth 
“harthinggeith” liniment ith auth de 
buttel deluffe un in mei tathel! Deth 
ith evve now al ferlutht. Do muth 
en mon en gonther dag thoffe un no 
dun die leut emth liniment noch fer- 
thitte. Ich will holth der divel!” 


Ich hab nicks gsaht. Wie er es uf 
gebutzt ghot hot war noch bissel in 
de ferbrochene buttel. No hot er gsaht 
tzu meine mem: 


“Deth ith gut fer rhumedith. Deth 
contht du uthe fer dei beh eireive. 
Kum emol kittel do rei in die dup— 
no reiv ich dir dei beh ei.” 


“O neh,” sahgt mei mem, “net heit!” 


“Du waitht mithuth,” hot er tzu 
meine mem gsaht, “ich lahf so fiel im 
eh dag. No war ich tho wund unnig 
de arhm. Der onner dag bin ich tho 
“ weit geluffe un ich war tho wund ich 
hab net gewitbt was thu du. Wie ich 


hehm tumme bin hab ich mich emol 
gut dewethe un no hab ich bittel 
“harthinggeith” liniment denumme un 
hab eth in die hond un hab eth unnig 
mei arhm. Ow! deth hot awer de 
brent!” 


 Mihr hen die 
leicht bretich 
de Sundag/ 


DIE LEUT SCHWETZE SO FIEL 


Die leut schwetze so fiel, bartich 
won es on die parre kumt. Die parre 
sin menchlich un gleiche aw gshpaz— 
un des is recht. Sie sin ken engel. 
Won sie ware, ware mihr glene dei- 
henker al im Himmel. 


Do yets war ich om en benquet. Wie 
mihr gesse ghotte hen is es ons 
shtories fertzele gonge. Die parre sin 
aw nei kumme fer ihre share. Es hot 
ehner en shtorie geve fum eh parre 
os en leicht bretich tzu du ghotte hot. 
Es is alles al recht gonge om haus 
awer es is net so gut gonge on de 
Karich. Der parre hot ordlich ge- 
drunke ghot bis er on die Karich 
kumme is. 


Die drehr hen der dod mon in die 
Karich gedrahe; der forsinger hot die 
gloffe bissel gekitzld; der kweihr hot 
gleh wennich gegrishe un der under- 
taker hot sei kehpers fericht mit de 
blume. 


Wie es tseit war fer der parre fer 
sei bretich geve fer en tseeh daler 
bill is er hinich de konsel ruf kumme, 


hot sich net heve kenne un is nunner 
uf die gnie gfolle. No hot er gsaht: 


“Mei Lieve Leut: Nemt der John 
naus un begrahbt ihn. Mihr hen die 
leicht bretich de Sundag.” 


Ich sahg dir mihr hen awer gelacht. 
Awer es war ehner om disch os net 
gelacht hot. No hav ich gsaht tzu 
ihm: “Was is don letz os du net 
lachsht ?” 


“Bi,” sahgt er, “sell ferges ich sei 
leve net. Ich war on selle leicht. Ich 
war ehns fun de drehr.” 


NET NOTWENNICH 


Wie der Parre Himmelreich noch 
lettich war is er ons schul haus wu 
sei alde schul gholte hot. Er hot 
sich in die schul shtup ghuckt tzu de 
buve. No hot sei alde die schul buve 
gfrogt, “Wie fiel sin tswee fun fiere?” 
Es hot kenner geontwart. No hot sie 
der Charlie lehnich gfrogt. Er hot es 
aw net gewisst. No hot der Parre 
Himmelreich sei hond in die heh un 
hot tswee finger gewisse so os der 
gleh Charlie sehne set fer die recht 
ontwart tzu geve. Sei alde hot ihn 
net gemeind. Ivver dem sahgt der 
Charlie tzu seine teacher: 


“Teacher, der Parre Himmelreich 
mus naus.” 

GSHEITE HINKLE 


Die shtorie kumt fun Bareks County. 


Es war emol en bauer in Bareks 
County os en groze drub hinkel ghotte 
hot. Er hot alle sotte hinkel ghot— 
welsh-hinkel, guini-hinkel un mischt- 
hinkel. Die hinkel ware gsheit. 


Der Parre is oft tzum bauer kumme. 
Die hinkel hen es aw gewisst. Alemol 
os sie gsehne hen os der Parre kumt 
hen sie sich bullie fershlupt unnich 
der hinkel-shtall, die sih-ben oder es 
welshkern heisel. 


Die guini-hinkel hen gewatcht un 
hen der signel geve. Wie sie gsehne 
hen os der Parre noch dat is hen sie 
sochtlich gebiebst: 


“Tzurick! Tzurick! Er is noch do!” 
. 


Wie er fert gonge is hen die welsh- 
hinkel gegrishe, 


“Aurig gut gesse! Aurig gut gesse!” 


No hen die mischt-hinkel sicher 
gfield. 


Wie yusht der bauer um der wehg 


war ware die hinkel aurig tzahm. Der 
bauer is fiel getzohe un alemol os er 
naus on die sheir kumme is hen die 
hinkel sich uf der bugel gelegt un 
hen die beh in die heh gshtreckt fer 
sie tzumme gebunne tzu have. 


Mihr deht denke fetter fie deht 
nieks wisse awer des weist os sie aw 
die knep hinich de orah hen. 

YA, ICH HAB KEN RIEVE! 


Es hot ehner die rieve so gegliche. 
Yusht er hot selvert kenne ghotte. 
Sei nochbor hot awer en guter krop 
ghotte. 


Eh nocht hot er sei schubkarich raus 
grickt un is gonge fer sich selvert 
helfe. Er hot fergesse sei schubkarich 
tzu schmere. Er is shlo geluffe un sei 
schubkarich hot gegrishe: 


“Rie-ve hoh-le! Rie-ve hoh-le!” 

Er is ons feld kumme un war yusht 
rede fer sich selvert tzu helfe don is 
er fershtaird ware. No is er ons 
sphringe gonge. No hot sei schub- 
karich gegrishe: 

“Kenne grigkt! Kenne grigkt! Kenne 
grigkt!” 

KATZE-YAMMER 


Die Melinda un der Menass hen en 
familia ghotte. Sie hen aw en “pet” 
in de familia ghotte un des war die 
katz. 


Eh owet hen sie die kinner ins bet 
un no sin sie runner un hen der disch 
gsetzt fer es morriye esse. Sie hen 
der buter uf der disch gshteldt un die 
millich in en blechne kahn uf die sink. 
Die katz hen sie in de kich gelust. No 
sin sie ins bet gonge. Sie sin gut 
eigschloffe un ben gut geruhgtd bis 
about tswee uhr. No hen sie en aurige 
tzuht ghairt drunne in de kich. Es 
hot dunnerlotters geglebert. Es hot 
gemacht os wie won die saldatah target 
practise hette. Der Menass is uf 
gshtonne, hot die huzze aw getzohe 
un is runner in die kich gshniekt. 


Die katz hot sich on die millich 
gschofft ghotte, is tzu weit in die 
bleche kahn kumme mit ihrem kup un 
hot nimme raus gekent. No is sie in 
de kich rum gechumpt un is hivve un 
drivve wedder kumme. Des is was so 
geglebert hot. 


Wie der Menass runner kumme is 
un hot des gsehne war er so aurig 
fershrucke os er net gewisst hot was 
tzu du. Er is dopper nei on die shtek 
gshprunge un hot nuf tzu de Melinda 
gegrishe: 


“Melinda, beht fer dich un die kin- 
ner. Der divel is in de kich. Er hot 
en blechne hernschaul un en hoirricher 
schwanz.” 


un morriye 
mus ich ıns 
sond loch 


EN SHTORIE MIT EN LOCH 


Der ald Nunnermacher hot hart 
gschofft. Er is alle owet frie ins bet 
gonge. 


Es hot en yunger mon in de sehme 
nochborschaft gewohnt un den hot der 
ald Nunnermacher gut gegliche. Er 
war oft hinich ihm os er set ihn duch 
emol sehne kumme. Er hot ihn so 
oft gfrogt os der yung mon des. letich 
ware is. Er hot gedenkt “den will ich 
emol fixe.” 


Eh owet is er tzum alde Nunner- 
macher fer ihn tzu sehne. Es war 
tseeh uhr wie der ald Nunnermacher 
gsaht hot tzum yunge mon: 


“Ya, tseeh uhr un morriye mus ich 
ins sond loch.” 


Der yung mon hot gedenkt, “ich 
bleib noch weil.” 


Die uhr hot elfe gschloge un der ald 
Nunnermacher hot widder gsaht: 


“Ya, elf uhr un morriye mus ich ins 
sond loch.” 


Awer der yung mon is net gonge. 


Es hot tswelfe gschloge un der ald 
Nunnermacher hot en grosser almech- 
ticher seiftzer getzche un hot gsaht: 


“Ya, tswelf uhr un morriye mus ich 
ins sond loch.” 


“Ya?” hot der yung mon gsaht, un 
hot gedenkt “ich bleib noch en shtun.” 
Un so is er. 


Wie es eh uhr gschloge hot is der 
ald Nunnermacher uf gechumpt un hot 
eifferich gsaht: 


“Ya, eh uhr un morriye mus ich ins 
sond loch. Won du hehm gehsht blos 
es licht aus.” 


Er if ob darrich nuf in sei bet un 
der yung mon hot es licht aus geblose 
un is hehm. Noch sem hot der ald 
Nunnermacher ihn nimme gfrogt fer 
ihn tzu bsucche. 


DER WAICHHARTZICH BULL 


Er war darrich der Civil War wie 
der Michael Strobuck in der grieg 
gonge is fer seine seid raus tzu helfe. 
ir hot en groze bauerrei ghotte mit 
blende fie. Des fie hot ihn gut gekent. 
Alemol os er in der mischt hof kumme 
is hen die kie sich gshtriche on ihm 
un der bull is im mischt hof rum 
gechumpt fer sei lieb tzu weise. 


Wie der dag kumme is os der 
Michael fert in der grieg gemisst hot 
war der bull aurig drauerich. Er hot 
om falder gshtonne un hot die lane 
nunner gegukt fer der Michael fert tzu 
sehne. Er hot es shier net ferdrahe 
kenne awer er hot ihm duch “good- 
bye” geve. Un er hot es aw hertz- 
saftich gedu wie er geblart hot: 


“Meech-el! Meech-el!” 


Es hot der Michael aurig schlecht 
fiele mache fer fert tzu geh wie er 
ghairt hot os sei bull so fiel denkt fun 
ihm awer es war tzu sphot. Er hot 
shunt gelischt ghotte. 

FERLEIGHT UN 
FERLEIGHT NET 


Der Jim Sphruzze hot sei alde mar 
aus em shtall grickt un hot sie in sei 
wegel gsphant. No is er es shtettl 
nunner gonge fer die sih barshte deli- 
vere. 


Uf em hehm wehg hot er die Jul 
Bull aw geäruffe un hot sie gfrogt fer 
mit tzu fore. Sie is mit. 

Wie sie on die greitz-shtros kumme 
sin hot die Jul runner gemisst. 

“Wo, Sal!” bot der Jim gsaht tzu 
seine mar, 

“Denksht du, Jul, mihr kende cor- 
responde?” frogt der Jim. 

“Well,” hot sie geontwart, “ich wehs 


net Jim, denksht du der gaul bleibt 
so lung shte?” 


POLITIKS IS POLITIKS 


Der Amandus Ivverrich is geluffe fer 
schrief uf de Republickan seid. Er 
war draus om leckshoniere. Er war 
on etliche bletz un sie hen ihm fer- 
sphruche sie dehte shtimme fer ihn. 
Er is tzum Isaac Schnell kumme un 
wie er ihn gfrogt hot fer shtimme fer 
ihn hot der Isaac gsaht: 


“Ya gewiss, ich hab de unnere al 
fersphruche, ich fersphrech dir aw.” 


Er is negscht tzu de Amy Peifer 
gonge. Sie hot ihn net gekent. Er 
hot ihrer gsaht was er will un no 
hot sie ihn gfrogt tzu was fer politiks 
os er khaire deht. Er hot. ihrer gsaht 
er war en Republickan. No hot awer 
die Amy gschpautst. 


“En Republickan? Ich hab es letscht 
emol die Republickans gshtimmt. Sie 
sin die greschte grafters os die weld 
hot. Sie psheize tzu fiel won sie in 
die publick offices kumme. Ich shtim 
seileve ken Republickan me. No sir- 
rie. Ich shtim Demegrawdisch.” 


Der Amandus hot gshtonne un hot 
gut gharricht. Wie sie fertich war hot 


er tzu ihre gsaht: 


“Ya, awer dehi leut sahe die Deme- 
grawde dehte so saufe.” 


“Well,” hot die Amy gsaht, “ich wet 
awer liever gsuffe ware os wie 
pshisse.” 


Mei freund loveh des buch; mei feund 
dun es kritizeise. 


Un so is es immer mit alles in dareh 
weld. 


Un now, mei lieve leut, hen ihr des 
gleh buch gelese. Ihr hen en gute 
tseit ghotte, ich wehs. Es macht euer 
leve bissel harlicher—un des is al 08 
ich have will. Auf wiedersehn! 


—A. D. STECKEL, Ph.B. 


